
[bookmark: _Toc185854636]Biotska raznolikost in lokalne pasme domačih živali
Naravni ekosistemi, katerih del smo tudi ljudje, predstavljajo številne rastlinske in živalske vrste, ki so medsebojno povezane v kompleksne združbe. Z raziskavami in opazovanjem delovanja teh kompleksnih sistemov ljudje vse bolj spoznavamo, da vsaka vrsta šteje in da poseganje v te sisteme ruši kompleksnost teh sistemov, kar lahko privede do popolnega kolapsa sistema ter končno tudi propada določenih pasem ali živalskih vrst. Človek je v zgodovini določene živalske vrste udomačil z namenom izboljšanja oskrbe s hrano in tako postal neodvisen od lova. Seveda smo z leti želeli pridobiti vse več proizvodov, zato smo iskali rešitve v smeri povečanja proizvodnje na posamezno žival, ha površin,... Tako smo pričeli z odbiro živali z boljšimi lastnostmi, križanjem, nastajale so nove produktivnejše živali in pasme, živali s  slabšimi lastnostmi pa so bile postopoma izločene iz reje ali pa smo jih pričeli pretapljati s pasmami - običajno tujerodnimi, z boljšimi gospodarskimi lastnostmi. Bistven napredek pri tem je pri živalih prispevalo umetno osemenjevanje, kjer so se lastnosti najboljših plemenjakov hitro širile npr. v populaciji krav in gospodarnost rej smo hitro izboljševali. Seveda smo ob tem kmalu ugotovili, da na tak način zelo siromašimo genetsko raznolikost tako med živalmi, kot tudi znotraj posamezne vrste ali pasme živali. Živali so v populaciji postajale v vse večjem sorodstvu, kar pa za napredek pasme ali vrste živali in s tem gospodarnosti dolgoročno ni ustrezno. Zato so pričeli nastajati rejski programi, ki med drugim ščitijo pasmo tudi pred to nevarnostjo. Ob hitrem razvoju in vse večjem pragu ekonomičnosti reje, so se manj produktivne pasme postopoma opuščale oziroma nadomeščale z bolj produktivnimi. Tako smo do sedaj marsikatero pasmo domačih živali tako v Sloveniji, kot v svetu že izgubili. 
Ljudje smo v zadnjih letih ugotovili, da je pestrost živega sveta, ki nas obdaja, zelo pomembna tudi za naš obstoj. Siromašenje vrst in posledično pasem živali pomeni končno tudi ogrožanje naše prehranske varnosti. Tako so bili na nivoju EU kot tudi sveta, sprejeti številni predpisi, ki narekujejo ohranitev obstoječih pasem, za voljo ohranitve genetske raznolikosti in seveda posledično prehranske varnosti. Poleg tega lahko te pasme prispevajo k ekonomiki reje, saj se tudi javnost vse bolj zaveda pomena teh pasem in kakovosti proizvodov, ki prihajajo od njih, zato v zadnjih letih kljub slabši produktivnosti prispevajo na določenih kmetijah tudi k boljšemu ekonomskemu rezultatu kmetije. Vsekakor moramo tudi v Sloveniji poskrbeti, da ohranimo naše avtohtone pa tudi tradicionalne pasme živali, skupno poimenovane lokalne pasme, ki s svojimi lastnostmi predvsem na zahtevnih območjih prekašajo tujerodne in lahko v skromnih rejskih razmerah še vedno dajejo zadovoljive rezultate prireje.

[bookmark: _Toc185854637]Lokalne pasme domačih živali
Lokalne pasme domačih živali so prilagojene na klimo, krmo, strukturo in konfiguracijo območja na tistem območju, kjer so nastale oz. se redijo že dlje časa. Delimo jih na avtohtone in tradicionalne pasme. 

[bookmark: _Toc185854638]Določitev avtohtonih pasem domačih živali
Slovenske avtohtone pasme so nastale na območju Republike Slovenije, o njihovem poreklu pa pričajo zgodovinski viri. Predstavljajo zakladnico genov, ki prispevajo k ohranjanju genetske raznovrstnosti. Odporne in prilagojene so na lokalne pogoje reje. Tradicionalne pasme so v osnovi nastale na območju Republike Slovenije, a so tuje po poreklu. Prilagodile so se na naše lokalne pogoje reje, saj se v Sloveniji redijo že dovolj dolgo. 
Pogoji, ki določajo status avtohtone pasme so, da se za pasmo najmanj pet generacij vodi poreklo v rodovniški knjigi in da obstaja slovenska rejska dokumentacija. Podlaga za ohranjanje avtohtonih pasem v izvorni obliki z vsemi za njih značilnimi lastnostmi je vzpostavitev pasemskega standarda oz. zootehniške karakterizacije. Vnos genov drugih pasem iste vrste mora biti nadzorovan in omejen. Za avtohtone pasme se izvajajo rejska in selekcijska opravila, kar je potrebno v selekcijskih knjigah spremljati vsaj pet generacij živali. Pasma mora imeti najprej status tradicionalne pasme. Pomembno rejsko in selekcijsko delo je preprečevanje parjenja v sorodstvu. Ohranjanje slovenskih avtohtonih pasem je nacionalnega pomena, je v skladu s konvencijo o biološki raznovrstnosti, programom razvoja slovenskega podeželja in dolgoročnim programom varstva biotske raznovrstnosti v slovenski živinoreji. 

[bookmark: _Toc185854639]Določitev tradicionalnih pasem domačih živali
Med tradicionalne pasme prištevamo vse tiste tuje pasme živali, ki jih slovenski rejci neprekinjeno gojijo in selekcionirajo ter nadzorujejo vsaj trideset let (perutnina, prašiči, ovce, koze) oz. petdeset let (govedo, konji). Za te pasme mora biti dostopna slovenska rejska dokumentacija, ki dokazuje, da se vzrejo pasme in s tem povezana rejska opravila spremlja že vsaj pet generacij živali. Tudi za tradicionalne pasme se morajo izvajati selekcijska in rejska opravila. Pasma mora v svojem imenu vsebovati besedo »slovenska« (-i, -o) ali kakšno drugo ime slovenskega kraja.

[bookmark: _Toc185854640]Stanje na področju lokalnih pasem
Javna služba nalog genske banke v živinoreji na Oddelku za zootehniko Biotehniške fakultete v Ljubljani vodi delo na področju ohranjanja biotske raznovrstnosti v živinoreji. Vsako leto poroča o stanju živalskih genskih virov v živinoreji. V registru pasem z zootehniško oceno je trenutno vpisanih 14 avtohtonih, 13 tradicionalnih in 17 tujerodnih pasem. Dve pasmi še nista uvrščeni v katero izmed omenjenih skupin pasem. Za vsako od teh pasem se letno ugotavlja stopnja ogroženosti, kriteriji za to pa so velikost in trend populacije, sposobnost pasme za reprodukcijo, delež čistopasemskih parjenj, geografska razširjenost in stopnja inbridinga. Glede na omenjene kriterije se pasmam dodelijo štiri ocene stopnje ogroženosti: 1-kritična, 2-ogrožena, 3-ranljiva in 4-neogrožena.

[bookmark: _Toc185854641]Ohranjanje živalskih genetskih virov
Ohranjanje živalskih genskih virov poteka v treh oblikah in sicer in situ in vivo, ex situ in vivo ter ex situ in vitro. In situ in vivo oblika poteka v rejah v izvornem okolju, torej na območju, kjer je pasma nastala in sicer v tradicionalnih sistemih reje. Sem spadajo pasme, ki so vključene v priznane in s strani MKGP financirane rejske programe, ki prejemajo podpore Programa razvoja podeželja (PRP). Upravičencem, ki se ukvarjajo s primarno kmetijsko proizvodnjo in imajo živali vključene v gensko banko »in situ in vivo«, se dodelijo finančne podpore. 
Druga oblika ohranjanja živalskih genskih virov je ex situ in vivo, ki poteka v rejah izven izvornega okolja in izven tradicionalnih načinov reje. Za ta namen so vzpostavljene ark kmetije in ark središča. To so kmetije, centri ali ustanove, ki ohranjajo slovenske avtohtone pasme domačih živali v živo. Njihov namen je prireja živali, ohranjanje, vzgoja, izobraževanje in ozaveščanje javnosti o avtohtonih pasmah in o pomenu biotske raznovrstnosti. Da pridobi kmetija status ark kmetije, mora rediti najmanj tri slovenske avtohtone pasme domačih živali, ki morajo biti vključene v rejske programe. Zaželeno je, da imajo kmetije registrirano predelavo in trženje lastnih izdelkov. Prednost imajo ekološke kmetije in tiste, ki ohranjajo tudi avtohtone sorte rastlin. 
Tretja oblika ohranjanja živalskih genskih virov je ex situ in vitro, ki poteka s postopki dolgotrajnega shranjevanja bioloških vzorcev oz. genetskega materiala (npr. zarodkov, semena, jajčnih celic, telesnih (somatskih) celic, DNK) živali, na način, ki zagotavlja dolgotrajno obstojnost shranjenega genetskega materiala za potencialno rekonstrukcijo pasem, ob potrebi, v prihodnosti. Živalski genski viri se tako shranjujejo v osemenjevalnih središčih (seme, jajčne celice, zarodki) in v depozitorijih tkiv. Depozitorij tkiv se nahaja na Oddelku za zootehniko Biotehniške fakultete in predstavlja skladišče genetskega materiala za slovenske avtohtone in nekatere tradicionalne pasme domačih živali. Shranjuje se DNA, RNA, kri, koža, dlaka, mišice, kosti, roževina in druge telesne tekočine. Trenutno je v genetskih rezervah shranjeno več kot 13.000 vzorcev semena 295-ih plemenjakov. Dodatno je shranjenih 5.374 vzorcev somatskih celic in DNK različnih živali.

[bookmark: _Toc185854642]Slovenske avtohtone pasme domačih živali
Med slovenske avtohtone pasme domačih živali prištevamo eno pasmo goveda (cikasto govedo), ena pasma goveda, istrsko govedo ali boškarin pa je v okviru SKP že uvrščena pri plačilih med avtohtone pasme, kljub temu da uradno še ni razglašena kot avtohtona pasma, štiri pasme konj (lipicanski, slovenski hladnokrvni, posavski in bosanski planinski konj), eno pasmo prašičev (krškopoljski prašič), pet pasem ovc (jezersko-solčavska, oplemenjena jezersko-solčavska, bovška ovca, belokranjska pramenka, istrska pramenka), eno pasmo koz (drežniška koza), eno pasmo perutnine (štajerska kokoš) in eno pasmo čebel (kranjska čebela). 

[bookmark: _Toc185854643]Slovenske tradicionalne pasme domačih živali
K slovenskim tradicionalnim pasmam domačih živali pa prištevamo dve pasmi govedi (lisasto in rjavo govedo), dve pasmi konj (ljutomerski kasač in haflinški konj), tri pasme prašičev (slovenska landras – linija 11 in linija 55, slovenski beli prašič), dve pasmi koz (slovenska sanska in slovenska srnasta koza) in štiri pasme perutnine (slovenska grahasta kokoš, slovenska srebrna in rjava kokoš ter slovenska pozno operjena kokoš). Podrobnosti o izvoru, razširjenosti, stopnji ogroženosti, lastnostih, in drugih pomembnih podatkih posameznih pasem najdete na spodaj navedenih povezavah v poglavju Viri. 

[bookmark: _Toc185854644]Intervencija ohranjanje  lokalnih pasem živali in lokalnih sort rastlin (LOPS) 
V okviru Skupne kmetijske politike (SKP) je v programskem obdobju 2023-2027 intervencija, ki je namenjena ohranjanju lokalnih pasem živali in lokalnih sort rastlin (LOPS). Ta se deli na dve operaciji, SOR za lokalne sorte rastlin in PAS za lokalne pasme živali. Namen intervencije LOPS v delu za živali je ohranjanje genskih virov s spodbujanjem kmetijskih gospodarstev k reji lokalnih pasem domačih živali, ki jim grozi prenehanje reje. Kmetijska gospodarstva lahko v intervencijo vstopijo v letih 2024 in 2025. Obveznost izvajanja pri vstopu v letu 2024 traja 5 let, pri vstopu v letu 2025 pa 4 leta. Poleg zahtev za posamezno operacijo mora upravičenec pri intervenciji LOPS izpolnjevati tudi naslednje pogoje upravičenosti:
· KMG mora biti vpisano v register kmetijskih gospodarstev v skladu s pravilnikom RKG;
· imeti najmanj 1 ha kmetijskih površin;
· opraviti program usposabljanja v obsegu najmanj 15 ur v obdobju trajanja obveznosti pri 5 letni obveznosti (12 ur pri 4 letni obveznosti), pri čemer morajo v prvih 3 letih trajanja obveznosti opraviti najmanj 9 ur usposabljanja; 
· na celotnem KMG upoštevati prepoved uporabe blata iz komunalnih čistilnih naprav ter digestata in komposta, razen digestata in komposta izdelanega na KMG;
· ves čas trajanja obveznosti iz prvega odstavka 72. člena uredbe voditi evidence o delovnih opravilih, ki se izvajajo pri operacijah intervencije LOPS.
Operacija PAS se izvaja za naslednje vrste lokalnih pasem domačih živali:
Avtohtone pasme domačih živali:
govedo: cikasto govedo, istrsko govedo,
konji: bosanski planinski konj, lipicanski konj, posavski konj, slovenski hladnokrvni konj,
prašiči: krškopoljski prašič,
ovce: belokranjska pramenka, bovška ovca, istrska pramenka, jezersko-solčavska ovca, oplemenjena jezersko-solčavska ovca,
koze: drežniška koza,
kokoši: štajerska kokoš;
Tradicionalne pasme domačih živali:
konji: ljutomerski kasač, haflinški konj,
prašiči: slovenski landras – linija 11, slovenski landras – linija 55, slovenski veliki beli prašič,
koze: slovenska sanska koza, slovenska srnasta koza,
kokoši: slovenska grahasta kokoš, slovenska srebrna kokoš, slovenska rjava kokoš, slovenska pozno operjena kokoš.
Upravičenec mora za vključitev v operacijo PAS vključiti najmanj eno GVŽ živali. Izjema so belokranjska pramenka, istrska pramenka in drežniška koza, kjer je v operacijo potrebno vključiti najmanj tri živali in kokoši, katerih je potrebno vključiti najmanj 30 živali. Vse navedene avtohtone in tradicionalne pasme živali morajo biti vpisane v izvorno rodovniško knjigo, rodovniško knjigo oz. registre ali evidence porekel, ki jih vodijo organizacije za živinorejo, odobrene v skladu z zakonom, ki ureja živinorejo.
Letno plačilo za izvajanje operacije PAS v letu 2024 znaša 168,79 €/GVŽ za avtohtone pasme in 112,52 €/GVŽ za tradicionalne pasme domačih živali. 

[bookmark: _Toc185854645]Reja plemenjakov slovenskih avtohtonih pasem
Za rejo plemenjakov slovenskih avtohtonih pasem se v skladu z Uredbo Komisije (EU) št. 1408/2013 dodeljuje tudi pomoč »de minimis« v kmetijskem sektorju (Ur. l. RS št. 352, 24. 12. 2013, str. 9) in sicer upravičencem, ki so se ukvarjali s primarno proizvodnjo kmetijskih proizvodov in so imeli svoje živali vključene v gensko banko »in situ«. Pomoč se je dodelila za rejo slovenskih avtohtonih pasem, ki so imele v predhodnem letu (2022), v skladu z Registrom z zootehniško oceno pasem stopnjo ogroženosti 1-kritična ali 2-ogrožena. To so naslednje slovenske avtohtone pasme domačih živali: cikasto govedo, posavski konj, slovenski hladnokrvni konj, bosanski planinski konj, krškopoljski prašič, belokranjska pramenka, istrska pramenka, bovška ovca in drežniška koza. Za ohranjanje biotske raznovrstnosti v živinoreji so se podpore dodelile rejcem odbranega, ocenjenega in potrjenega plemenjaka, v skladu s potrjenim rejskim programom. Upoštevali so se plemenjaki, ki so bili odbrani do jeseni 2023. V letu 2023 je bila višina podpor po posameznih pasmah naslednja: - Posavski konj: 95,00 € - Slovenski hladnokrvni konj: 95,00 € - Bosanski planinski konj: 95,00 € - Cikasto govedo: 125,00 € - Krškopoljski prašič: 85,00 € - Drežniška koza: 70,00 € - Istrska pramenka: 70,00 € - Belokranjska pramenka: 70,00 € - Bovška ovca: 70,00 €. Najpomembnejša zahteva za dodelitev pomoči »de minimis« je tudi, da mora biti po vsakem plemenjaku, za katerega rejec prejme podporo, zagotovljeno potomstvo.

[bookmark: _Toc185854646]Izboljšanje ekonomskih učinkov kmetije z direktno prodajo svežega  ali zorenega mesa ter s predelavo in prodajo mesnih izdelkov na kmetiji

[bookmark: _Toc185854647]Rejci kot prvi promotorji uživanja mesa
Živinoreja  in  uživanje mesa sta danes pogosto tarči obsojanj. Zato je toliko bolj pomembno, da se rejci »oborožijo« z znanjem o dobrih straneh uživanja mesa in  možnih neugodnih vplivih na zdravje. Toda, ljudje smo vsejedi in meso sodi med osnovna živila. Na dolgi rok je težko ali celo nemogoče ohranjati zdravje ob popolni izključitvi mesa iz obrokov. Posledice pomanjkanja mesnih beljakovin skupaj z določenimi vitamini in minerali niso takoj opazne, se pa pokažejo po nekaj letih. Meso je beljakovinsko živilo, obenem vsebuje tudi maščobe, ter biološko visoko vredne sestavine – vitamine in minerale. Res je, da meso ni nezamenljivo živilo, toda če v obrok vključimo meso, bomo lažje dosegli uravnoteženost prehrane.
Seveda pa je pomembno, od kod meso izvira, kakšna je bila prehrana živali, način reje in počutje živali ter okolje v katerem so živali živele.
Kazalnik kakovosti mesa je tudi uporaba antibiotikov. Slovensko meso se pri tem merilu odličnosti odreže zelo dobro. V Sloveniji uporaba antibiotikov pada in trenutno znaša cca 26 mg antibiotikov na kg prirasta mesa.. Manj kot naši rejci, uporabljajo antibiotike v času reje le še na Norveškem, Islandiji, Švedskem in Finski. 
Sicer na kakovost mesa vplivajo številni dejavniki: genetska zasnova oz. pasma, prehrana, način reje, starost in teža ob zakolu, ravnanje z živalmi ob nakladanju, transport, počivanje živali pred zakolom, ravnanje z živalmi pred zakolom, postopek klanja ter postopki s klavnimi trupi po zakolu. 
V Sloveniji je živinoreja najpomembnejša kmetijska panoga, saj s prodajo mleka in mesa ustvarimo več kot 50 odstotkov prihodka v kmetijstvu. V Sloveniji imamo veliko travnatih površin, ki jih ni možno spremeniti v njive, govedo pa je na naše naravno okolje tudi dobro prilagojeno. Zato izkoristimo te naravne danosti in s pravilnim pristopom k pripravi mesa za prodajo povečajmo dohodek na kmetiji. Seveda je potrebno pridobiti tudi nekaj znanja in izpolnjevati določene pogoje.
Pravijo, da je meso kot zimsko jabolko. Moramo ga nekaj časa skladiščiti – zoriti, saj s časom bistveno izboljšamo njegovo kakovost. Že več stoletij mesarji poznajo postopek, s katerim goveje meso ne le konzervirajo, pač pa sočasno tudi mehčajo. Do pred petdesetimi leti je bilo tako imenovano suho zorenje govedine običajna praksa. Kasneje se je ta postopek, zaradi večje učinkovitosti dela in seveda tudi zmanjševanja stroškov opustil. 
Danes se odnos do zorenja mesa ponovno spreminja. Po suho zoreni govedini ne sprašujejo le najboljše restavracije, ampak tudi ozaveščeni in bolj zahtevni posamezniki. Lahko rečemo, da je ponudba kakovostnega in pravilno zorenega mesa trenutno ena od najpomembnejših tržnih niš na trgu živil živalskega porekla.

[bookmark: _Toc185854648]Razsek in predelava mesa na kmetiji
Razsek in predelava mesa na kmetiji se ne štejeta za del osnovne kmetijske dejavnosti in se lahko opravljata kot dopolnilna dejavnost na kmetiji. S tem se lahko na kmetiji ustvari kakšno novo delovno mesto in izboljša dohodkovni položaj. Za prodajo mesa in mesnih izdelkov je potrebna  predhodna priglasitev dopolnilne dejavnosti na upravni enoti in  obrat vpisati v register živilskih obratov (registrirati, oziroma odobriti) na  območnem uradu Uprave za varno hrano, veterinarstvo  varstvo rastlin RS. 

[bookmark: _Toc185854649]Zorenje mesa
Mehkoba je ena izmed najpomembnejših lastnosti za oceno kakovosti govejega mesa. Po zakolu se začne postopek pretvorbe mišice v meso. V fazi rigor mortis  (prvih nekaj ur po zakolu) se prične razgradnja glikogena do mlečne kisline (glikoliza) in posledično zmanjševanje vrednosti pH do 5,4. V tej fazi lahko rečemo, da je prišlo do spremembe mišice v meso. Osnovni namen zorenja je izboljšanje mehkobe, okusa in vonja.
Zorimo boljše kose mesa z malo vezivnega tkiva, ki jih bomo kulinarično pripravljali s suhimi toplotnimi postopki (pečenje, praženje, pečenje na žaru, cvrtje). Meso mora biti dobro hlajeno, da je na površini čim manjše število mikroorganizmov.  Za zorenje je primerno meso normalne kakovosti s pH<5,8.
Zorimo lahko klavne polovice, četrti, makro konfekcijske kose (stegno, pleče, hrbet) ali mikro konfekcijske kose. 
Poznamo mokro in suho zorenje, običajno pri temperaturah 0°C do 4°C. Prvo poteka v vakuumskih vrečkah, drugo pa v hladilnici oz. hladilnikih, kjer kose obesimo ali položimo na rešetke. Pri suhem zorenju je pomembno, da ves čas ohranjamo stalne razmere. Nihanja temperature, vlažnosti in pretoka zraka naj bodo čim manjša. Priporoča se relativna vlažnost med 75% in 85 %. Kosi se ne smejo med seboj dotikati, da je omogočen pretok zraka s hitrostjo med  0,2 do 0,5 m/s.
Zorimo lahko vse kose mesa, običajno pa zorimo boljše kose z malo vezivnega tkiva, kot so pljučna pečenka, ledja, hrbet, križ in notranje stegno. Manj pogosto zorimo zunanje stegno, pri čemer  pa je potrebno odstraniti kite in ovojnice.

Ob določenih pogojih lahko tekom zorenja pride do kvara mesa. Slednje je odvisno od:
· začetne kontaminacije z neželenimi mikroorganizmi;
· higiene primarne obdelave trupov;
· higiene transporta surovine iz klavnice;
· higiene prostorov, opreme in osebja;
· temperature v hladilnici (tudi vlage in pretoka zraka).

Poznamo počasno in pospešeno zorenje mesa. Počasno zorenje običajno poteka pri temperaturi med 0 in 4 °C (dolgotrajno med 0 in 1 °C). 
Pospešeno zorenje poteka lahko med 24 in 28 ur v marinadi na sobni temperaturi ali do 8 dni na temperaturi okoli 4 °C. Na takšen način lahko zorimo cele kose mesa ali zrezke. 
Meso mlade govedi zorimo do 5 tednov, meso starejših živali pa 8 in več tednov.

[bookmark: _Toc185854650]Zorenje rdečega mesa
	TEMPERATURA
	ČAS ZORENJA

	pospešeno    4  -  5°C
	1 teden

	običajno         3  -  4°C
	2 do 3 tedne

	             2   -  3°C
	3 do 4 tedne

	                        1  -  2°C
	4 do 5 tednov

	dolgotrajno     0  -  1°C
	5 do 8 tednov



[bookmark: _Toc185854651]Načini priprave govedine
Po tem, ko govedino zorimo, je možnosti za pripravo takšnega mesa bistveno več. Lahko pripravimo  tatarski biftek, za kar uporabimo predvsem meso pljučne pečenke in hrbta, ali pa karpačo. Slednjega naredimo iz namrznjene pljučne pečenke, ki jo narežemo na rezine, tanjše od 1 milimetra. 
Nekoliko z zamudo je na našo kulinarično sceno prodrl in se  uveljavil tudi burger.
Čeprav v tradicionalni slovenski kulinariki goveje meso v glavnem kuhamo ali dušimo, lahko po pravilnem zorenju goveje stejke (debelejše zrezke ali kose) tudi pečemo. Za peko uporabimo le kakovostno in pravilno zoreno meso, grelna površina pa mora omogočiti hitro peko. 
Meso pred peko pustimo, nekaj časa na sobni temperaturi. Bolj kot je meso hladno, dlje časa se bo peklo.

Zoreno govedino lahko pečemo do različnih stopenj. Temperatura, ki jo dosežemo  v središču kosa, ki ga pečemo vpliva na barvo, sočnost, mehkobo in aromo.

[image: V tabeli so predstvaljene stopnje pečenja s pripadajočimi opisi mesa in središčno temepraturo po počivanju.
Meso s stopnjo pečenja zelo surovo (extra-rare) je še temne, skoraj škrlatne barve in komaj toplo. Na otip se ne upira. Središčna temperatura po počivanju je 46°C. 
Meso s stopnjo pečenja srednje surovo (rare) je še temne rdeče barve z nekaj sokovi, na otip mehko in nekoliko prožno. Središčna temperatura po počivanju je 52°C. 
Pri mesu s stopnjo pečenja manj pečeno (medium-rare) sta dve tretjini preseka rdečkasto obarvani, opazno je malo rožnatih sokov, na otip je mehko in nekoliko prožno. Središčna temperatura po počivanju je od 56°C do 58°C.
Pri mesu s stopnjo pečenja srednje pečeno (medium) je ena tretjini preseka rdečkasto obarvana, na sredini je meso rožnato z malo sokov, na otip srednje mehko in prožno. Središčna temperatura po počivanju je 62°C.
Meso s stopnjo pečenja pečeno (well-done) je v celem preseku sivorjavo obarvano, lahko ima le sled rožnate barve, vendar ni izsušeno, na dotik čvrsto in nekoliko prožno. Središčna temperatura po počivanju je 71°C.
]

Naša naloga med peko je spremljanje središčne temperature mesa, ki je edni zanesljiv pokazatelj stopnje pečenosti mesa.
Za indirektno peko, žar segrejemo na  180°C do 220°C, za direktno peko pa temperaturo nekoliko zvišamo na okrog 250°C.

Za manj pečeno (medium – rare) meso indirektno (stran od žerjavice) pečemo do središčne temperature  med 45 in 48°C, nato pa še direktno (nad žerjavico) do središčne temperature med 52 in 54 °C.  Med počivanjem mesa po peki, temperatura naraste še za 4 do 5°C, tako da meso razrežemo pri idealnih 56 do 58°C.
Dolgo je veljalo, da je najboljši stejk iz mlade govedine. Danes poskusi, tako doma kot v tujini kažejo, da se meso krav starih pet let in več, lahko po kakovosti primerja z mesom tradicionalnih mesnih pasem. Seveda je poleg pasme pomembna tudi prehrana. Pri naših tradicionalnih pasmah dobimo boljše meso, če govedo pitamo, saj je v osnovi manj premaščeno. Če ga redimo samo na paši, je meso sicer primerno za vsakdanjo uporabo, ne daje pa gurmanskih presežkov.  Zato je zelo priporočljivo, da se pašno govedo dopita z energetsko močno krmo, ki omogoča nalaganje maščobe kar posledično daje polnejši okus mesu.

Ob poznavanju lastnosti mesa, pravilnega zorenja, rokovanja, skladiščenja in priprave, bodo tudi kulinarični rezultati vrhunski. Zato je pomembno, da se o vsem tem dobro podučijo vsi rejci, predvsem pa kmetije, ki prodajajo meso neposredno ali pa ga  ponujajo na najbolj gospodaren način – gostom na mizi. Danes so vsi porabniki, predvsem pa turisti, vedno bolj zahtevni glede hrane. Trd in prepečen zrezek lahko dobimo v vsaki samopostrežni restavraciji. Okusen, mehek in sočen kos mesa pa  lahko pripravite le z vrhunsko osnovno surovino in veliko znanja. 

[bookmark: _Toc185854652]Zaključek
Pri ohranjanju lokalnih pasem domačih živali imajo rejci ključno vlogo. Najpomembnejša pogoja za učinkovito ohranjanje živalskih genskih virov sta uporaba pasem in izvajanje rejskih ukrepov. Obenem morajo rejci skrbeti, da med živalmi ne prihaja do parjenja v sorodstvu, saj lahko na ta način nastanejo nepopravljive posledice pri živalih, kakor tudi gospodarska škoda. Nenazadnje lahko prevelika izguba posameznih živalskih vrst privede do ogrožanja prehranske varnosti in samega obstoja človeštva.

[bookmark: _Toc185854653]Viri
https://vecer.com/slovenija/danijela-bojkovski-avtohtone-pasme-so-nalozba-za-prihodnost-10254830 (8.11.2024)
https://www.gov.si/assets/organi-v-sestavi/ARSKTRP/SNP/ZV-2024/5_7_LOKALNE-PASME-IN-SORTE.pdf (11.11.2024)
https://www.genska-banka.si/wp-content/uploads/2024/01/PROGRAM_2024_2030.pdf (11.11.2024)
https://www.genska-banka.si/wp-content/uploads/2024/03/Koncno_porociloGB_2023.pdf (11.11.2024)
https://www.genska-banka.si/register-pasem/ (11.11.2024)
Pravilnik o ohranjanju biotske raznovrstnosti v živinoreji (URL RS št. 99/04)
Pravilnik o spremembah pravilnika o ohranjanju biotske raznovrstnosti v živinoreji (URL RS št. 88/14)

STOPNJA PEČENOSTI OPIS MESA

SREDIŠČNA TEMPERATURA 

PO POČIVANJU

ZELO SUROVO                          

(extra - rare)

Meso je še temne , skoraj škrlatne 

barve in komaj toplo. Na otip se ne 

upira 46°C

SREDNJE SUROVO                         

(rare)

Meso je temno rdeče barve z nekaj 

sokovi, na otip je mehko, le malo se 

upira  52°C

MANJ PEČENO                     

(medium - rare)

Dve tretjini preseka sta rdečkasto 

obarvani,, opazno malo rožnatih 

sokov, na otip mehko in nekoliko 

prožno 56°C do 58°C

SREDNJE PEČENO               

(medium)

Ena tretjina preseka je rdečkasto 

obarvana, na sredini je meso 

rožnato z malo sokov, na otip 

srednje mehko in prožno. 62°C

PREPEČENO                            

(well - done)

Meso je na v celem preseku 

sivorjavo obarvano, lahko ima le sled 

rožnate barve, vendar ni izsušeno, 

na dotik čvrsto in nekoliko prožno. 71°C

1                                                                          Izmenjava znanja in prenos informacij s področja intervencij  kmetijsko okoljsko podnebnih plačil (KOPOP) in lokalnih pasem ter  sort (LOPS) za leto 2024     Tema 15:   Zakaj rediti lokalne pasme živali             Avtorji:  Dr. Andreja KOMPREJ, KGZS  -   Zavod Celje,  Mitja ZUPANČIČ, KGZS - Zavod CE,  Irena KOS, KGZS - Zavod CE               Za vsebino je odgovorna Kmetijsko gozdarska zbornica    Slovenije.     Organ upravljanja, določen za izvajanje    Skupni strateški načrt 2023 - 2027 je  Ministrstvo za     kmetijstvo, gozdarstvo in prehrano.       Leto, 2024  

